钦定古今图书集成/明伦汇编/闺媛典/第062卷 > 李妇卢氏
## 钦定古今图书集成/明伦汇编/闺媛典/第062卷 > 李妇卢氏

按《扬州府志》：“卢氏，海门人。夫李姓，逸其名。嘉靖中徙
常熟，倚豪民张岛居。岛悦卢色，诱其夫沈之江，佯言
为盗所杀，遂欲娶卢。岛之妻弟亦欲室其女。卢痛夫
仇莫雪，欲自缢。岛遣老媪与居，昼夜防之。卢绐媪出，
阖门，砺刃先刺其女，遂自刎。岛召妻弟，乘暮欲裒二
尸焚之。岛族弟与岛素有隙，遥见岛宅中火光，夜扣”
户入，佯为计曰：“暮夜谁知，胡为爇火以惊人？”乃作坎，
瘗尸竹林中。后数年，巡按陈蕙廉其事，发尸验之，岛
与妻弟皆伏辜。常熟、如皋两地立祠祀焉。唐顺之为
之记，有司额表之。